Title: ประกาศคณะกรรมการกำกับการซื้อขายสินค้าเกษตรล่วงหน้า ที่ กค 1/2548 เรื่อง การให้ความเห็นชอบผู้สอบบัญชีของผู้ประกอบธุรกิจการซื้อขายล่วงหน้าประเภทผู้ค้าล่วงหน้าเฉพาะที่มิได้เป็นสมาชิกสำนักหักบัญชี

ประกาศคณะกรรมการกำกับการซื้อขายสินค้าเกษตรล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ที่
กค ๑/๒๕๔๘
เรื่อง
การให้ความเห็นชอบผู้สอบบัญชีของผู้ประกอบธุรกิจการซื้อขายล่วงหน้า
ประเภทผู้ค้าล่วงหน้าเฉพาะที่มิได้เป็นสมาชิกสำนักหักบัญชี[๑]

อาศัยอำนาจตามความในมาตรา ๗ (๑๑) และมาตรา ๓๘
วรรคสาม แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับการซื้อขายสินค้าเกษตรล่วงหน้าจึงออกประกาศ ดังต่อไปนี้

ข้อ ๑  ให้ผู้สอบบัญชีรับอนุญาตตามกฎหมายว่าด้วยวิชาชีพบัญชีเป็นผู้สอบบัญชีที่ได้รับความเห็นชอบจากคณะกรรมการกำกับการซื้อขายสินค้าเกษตรล่วงหน้าและสามารถตรวจสอบและแสดงความเห็นในการสอบบัญชีของผู้ประกอบธุรกิจการซื้อขายล่วงหน้า
ประเภทผู้ค้าล่วงหน้าเฉพาะที่มิได้เป็นสมาชิกสำนักหักบัญชีตามข้อบังคับคณะกรรมการตลาดของตลาดสินค้าเกษตรล่วงหน้าแห่งประเทศไทย
ว่าด้วยหลักเกณฑ์ วิธีการและเงื่อนไขเกี่ยวกับประเภท คุณสมบัติ สิทธิและหน้าที่การลงโทษและการพ้นจากการเป็นสมาชิกสำนักหักบัญชีได้
ทั้งนี้ ตั้งแต่งวดบัญชีสิ้นสุด ณ วันที่ ๓๑ ธันวาคม พ.ศ. ๒๕๔๗ เป็นต้นไป

ข้อ ๒  ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป

ประกาศ
ณ วันที่ ๒๔ พฤษภาคม พ.ศ. ๒๕๔๘
ทนง
 พิทยะ
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า

ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๑๑/๒ มิถุนายน ๒๕๕๒